ተቋሙ ስምንት ሺ450 ማሽኖችን ለተጠቃሚዎች ማስተላለፉን ገለፀ
አዲስ አበባ፡- አዲስ የካፒታል ዕቃ ፋይናንስ ንግድ ሥራ አክሲዮን ማህበር ባለፉት አራት ዓመታት 220 ሚሊዮን ብር ወጪ የተደረገባቸው ስምንት ሺ 450 የተለያዩ የካፒታል ዕቃዎችን (ማሽኖችን) በዱቤ ሽያጭ ለተጠቃሚዎች ማስተላለፉን አስታ ወቀ።አዲስ የካፒታል ዕቃ ፋይናንስ ንግድ ሥራ አክሲዮን ማህበር ማኔጂንግ ዳይሬክተር አቶ መሳይ ኢንስኒ በተለይ ለአዲስ ዘመን ጋዜጣ እንደገለጹት፣ እስካሁን ድረስ በአጠቃላይ 220 ሚሊዮን ብር የሚያወጡ 8,450 የተለያዩ የካፒታል ዕቃዎች ለ3ሺ 121 ኢንተርፕራይዞች ተላልፈዋል። የካፒታል ዕቃዎቹ (ማሽኖቹ) ም በዱቤ ግዥ አይነት ለተጠቃሚዎች የተላለፉ ናቸው ያሉት አቶ መሳይ ተጠቃሚዎቹ ዱቤያቸውን በከፈሉት ልክ የዕቃ (ማሽኑ) ባለቤት እንደሚሆኑም ጠቁመዋል። ለኢንተርፕራይዞች በዱቤ ሽያጭ ከተላለፉት ማሽኖች ውስጥ አብዛኛዎቹ የአልባሳት፣ የቆዳ፣ የብረት፣ የእንጨት የኬሚካል፣ የህትመት፣ የኮንዲዩት፣ የግብርና ምርት ማቀነባበሪያና የጣሳ ማምረቻ መሳሪያዎች እንደሚገኙበት የጠቀሱት ኃላፊው በዚህም የተነሳ ኢንዱስትሪዎች እየተስፋፉ፣ የሥራ ዕድል እየተፈጠረ፣ ከውጭ የሚገቡ ምርቶች በአገር ውስጥ ምርቶች እየተተኩ እንዲሄዱ ከፍተኛ እገዛ ማድረጉን ጠቁመዋል። ኢንተርፕራይዝ መስርተው የካፒታል ዕቃ ፋይናንስ አገልግሎቱን ለማግኘት እየመጡት ያሉት አብዛኛዎቹ ተጠቃሚዎችም የዩኒቨርሲቲ ምሩቃን መሆናቸውን ተናግረዋል። ባለፈው በጀት ዓመት አንድ ሺ 038 ኢንተርፕራይዞች በዱቤ ሽያጭ የተለያዩ ማሽኖች የተላለፈላቸው መሆኑን ገልጸው ኢንተርፕራይዞችም በአማካይ ለሶስት ሺ 416 ሰዎች የሥራ ዕድል መፍጠራቸውን ተናግረዋል። አዲስ የካፒታል ዕቃ ፋይናንስ ንግድ ሥራ አክሲዮን ማህበር በአዲስ አበባ በሰባት ክፍለ ከተሞች አገልግሎት እየሰጠ መሆኑን ጠቁመው በመጪው ዓመት መስከረም መጨረሻ ድረስ በአስሩም ክፍለ ከተሞች አገልግሎቱን ለመስጠት ዝግጅት እየተደረገ ይገኛል ብለዋል።  አዲስ ዘመን ነሃሴ 20/2011 ጌትነት ምህረቴ 